|  |  |  |  |
| --- | --- | --- | --- |
| **Κ.Π. ΚΑΒΑΦΗΣ  [Βιογραφικό σημείωμα [πηγή: Σπουδαστήριο Νέου Ελληνισμού]](http://www.snhell.gr/archive/bio.asp?id=1) [Εκπομπές που αγάπησα. Κωνσταντίνος Καβάφης (βίντεο) [πηγή: Ψηφιακό Αρχείο της ΕΡΤ]](https://archive.ert.gr/72872/) [Εποχές και Συγγραφείς. Η παγκοσμιότητα του Κων. Καβάφη (βίντεο) [πηγή: Ψηφιακό Αρχείο της ΕΡΤ]](https://archive.ert.gr/8491/)**  **Στα 200 π.Χ.**  Το ποίημα «Στα 200 π.Χ.» είναι το προτελευταίο που δημοσίευσε ο Κ.Π. Καβάφης (1931) και φανερώνει την ειδική σχέση του ποιητή με την ιστορία. Πρόκειται για ένα φανταστικό μονόλογο ενός Έλληνα ο οποίος ζει στα 200 π.Χ. στις περιοχές του «νέου» κόσμου που σχηματίστηκε από τις εκστρατείες του Μ. Αλεξάνδρου. O ομιλητής διαβάζει αρχικά την επιγραφή που συνόδευε τα λάφυρα από τη μάχη του Γρανικού, τα οποία αφιέρωσε ο Μ. Αλέξανδρος στον Παρθενώνα: «ΑΛΕΞΑΝΔΡOΣ ΦΙΛΙΠΠOΥ ΚΑΙ OΙ ΕΛΛΗΝΕΣ ΠΛΗΝ ΛΑΚΕΔΑΙΜOΝΙΩΝ ΑΠO ΤΩΝ ΒΑΡΒΑΡΩΝ ΤΩN TΗΝ ΑΣΙΑΝ ΚΑΤOΙΚOΥΝΤΩΝ». Στη συνέχεια κάνει μια επισκόπηση των ιστορικών γεγονότων που συντελέστηκαν πριν από 130 χρόνια, σχολιάζοντας ειρωνικά την άρνηση των Λακεδαιμονίων να συμμετάσχουν στη λαμπρή πανελλήνια εκστρατεία εναντίον των Περσών, με τη δικαιολογία ότι η σπαρτιατική παράδοση τους εμπόδιζε να πάρουν μέρος σε εκστρατεία στην οποία δεν ήταν οι ίδιοι αρχηγοί.   |  |  |  | | --- | --- | --- | |  | **«Α**λέξανδρος Φιλίππου και οι Έλληνες πλην Λακεδαιμονίων»  Μπορούμε κάλλιστα να φανταστούμε πως θ' αδιαφόρησαν παντάπασι\* στην Σπάρτη για την επιγραφήν αυτή. «Πλην Λακεδαιμονίων», μα φυσικά. Δεν ήσαν οι Σπαρτιάται για να τους οδηγούν και για να τους προστάζουν σαν πολυτίμους υπηρέτας. Άλλωστε μια πανελλήνια εκστρατεία χωρίς Σπαρτιάτη βασιλέα γι' αρχηγό δεν θα τους φαίνονταν πολλής περιωπής\*. Α βεβαιότατα «πλην Λακεδαιμονίων».  Είναι κι αυτή μια στάσις. Νιώθεται\*.  Έτσι, πλην Λακεδαιμονίων στον Γρανικό· και στην Ισσό μετά· και στην τελειωτική την μάχη, όπου εσαρώθη\* ο φοβερός στρατός που στ' Άρβηλα συγκέντρωσαν οι Πέρσαι: που απ' τ' Άρβηλα ξεκίνησε για νίκην, κι εσαρώθη.  Κι απ' την θαυμάσια πανελλήνιαν εκστρατεία την νικηφόρα, την περίλαμπρη, την περιλάλητη, την δοξασμένη ως άλλη δεν δοξάσθηκε καμιά, την απαράμιλλη\*: βγήκαμ' εμείς· ελληνικός καινούριος κόσμος, μέγας.  Εμείς· οι Αλεξανδρείς, οι Αντιοχείς, οι Σελευκείς, κι οι πολυάριθμοι επίλοιποι\* Έλληνες Αιγύπτου και Συρίας, κι οι εν Μηδία, κι οι εν Περσίδι, κι όσοι άλλοι. Με τες εκτεταμένες επικράτειες\*, με την ποικίλη δράση των στοχαστικών προσαρμογών\*. Και την Κοινήν Ελληνική Λαλιά\* ως μέσα στην Βακτριανή την πήγαμεν, ως τους Ινδούς.  Για Λακεδαιμονίους να μιλούμε τώρα!  Κ.Π. Καβάφης, *Ποιήματα,*τόμ. 2, Ίκαρος |  |   εικόνα  \***παντάπασι**: εντελώς \***περιωπή**: σπουδαιότητα \***νιώθεται**: μπορεί να γίνει κατανοητή, εξηγείται \***εσαρώθη:**διαλύθηκε, εξοντώθηκε \***απαράμιλλη**: ασυναγώνιστη \***επίλοιπος**: υπόλοιπος \***εκτεταμένες επικράτειες...των στοχαστικών προσαρμογών:**οι στίχοι αναφέρονται στις νέες συνθήκες που διαμορφώθηκαν με τη δημιουργία των μεγάλων ελληνιστικών βασιλείων και την ανάμιξη των πολιτισμών, μέσα στις οποίες, στοχαστικά, αναπροσαρμόστηκε ο νέος ελληνικός κόσμος \***Κοινή Ελληνική Λαλιά**: η ελληνική γλώσσα που καθιερώθηκε και διαδόθηκε στις χώρες της Ανατολής |

|  |
| --- |
| **ΕΡΓΑΣΙΕΣ**   1. **1**Πώς παρουσιάζει ο ομιλητής την πανελλήνια εκστρατεία; Ποια επιτεύγματά της αξιολογεί ως σημαντικότερα και γιατί; 2. **2**Γιατί οι Λακεδαιμόνιοι απουσίαζαν από την πανελλήνια εκστρατεία και πώς σχολιάζει, 130 χρόνια μετά, τη στάση τους αυτή ο ομιλητής; 3. **3**Πόσα και ποια χρονικά επίπεδα διακρίνονται στο ποίημα; 4. **4**Βρείτε τα επίθετα και εξετάστε τη λειτουργία που έχουν στο ποίημα.   **ΔΙΑΘΕΜΑΤΙΚΗ ΔΡΑΣΤΗΡΙΟΤΗΤΑ**   * Βρείτε στοιχεία για τις ιστορικές περιόδους στις οποίες αναφέρεται το ποίημα, από το βιβλίο της [Ιστορίας της Α' Γυμνασίου](http://ebooks.edu.gr/ebooks/v/html/8547/2290/Istoria_A-Gymnasiou_html-empl/) ή εγκυκλοπαίδειες. Μελετήστε πώς αξιοποιεί ο Καβάφης τις ιστορικές πηγές, ποιες πληροφορίες δηλαδή επιλέγει, με ποιον τρόπο χειρίζεται το ιστορικό υλικό και τι τον ενδιαφέρει περισσότερο να αναδείξει στο ποίημά του. [Η διάσωση της Ελληνικής Κοινής [πηγή: Ίδρυμα  Μείζονος Ελληνισμού]](http://www.ime.gr/chronos/06/gr/culture/index101.html)  [Μαρτυρίες. Ο Ελληνισμός της Αιγύπτου (βίντεο) [πηγή: Ψηφιακό Αρχείο της ΕΡΤ]](https://archive.ert.gr/7813/) |